《仙鹤篇》
唐代·武三思

白鹤乘空何处飞，青田紫盖本相依。缑山七月虽长去，

辽水千年会忆归。缑山杳杳翔寥廓，辽水累累叹城郭。

经随羽客步丹丘，曾逐仙人游碧落。迢迢碧落断氛埃，

霞堂云阁几重开。欲寻东海黄金灶，仍向西山白玉台。

九皋独唳方清切，五里惊群俄断绝。月下分行似度云，

风前飏影疑回雪。风前月下路漫漫，水宿云翔去几般。

宛转能倾吴国市，裴回巧拂汉皇坛。琴中作曲从来易，

鼓里传声有甚难。夜夜恒飞银汉曲，朝朝常饮玉池澜。

别有闻箫出紫烟，还如化履上青天。霜毛忽控三神下，

玉羽俄看二客旋。燕雀终迷横海志，蜉蝣岂识在阴年。

莫言一举轻千里，为与三山送九仙。

作者简介：武三思（649年—707年），并州文水（今属山西）人，武周宰相，荆州都督武士彟之孙，女皇武则天的侄子。官右卫将军累进至兵部、礼部尚书，并监修国史。天授元年（690年），武则天称帝，大封武氏宗族为王。武三思为梁王，赐实封一千户。神龙三年（707年），谋废太子李重俊，却在重俊之变时被李重俊所杀，唐中宗李显追赠他为太尉，谥曰宣，唐睿宗李旦废其谥号并开棺戮尸，毁其墓。